Baibel Long Intenet | NEW WORLD TRANSLATION OF THE HOLY SCRIPTURES (1984 EDITION)
Would you like to read this article in %%?
Matyu 15:1-39
15 Orait ol Farisi na ol saveman bilong Lo i lusim Jerusalem na kam long Jisas na tok:2 “Bilong wanem ol disaipel bilong yu i kalapim kastam em ol man bilong bipo i save bihainim? Ol i no save wasim han bilong ol paslain long ol i kaikai.”3 Na em i bekim tok long ol olsem: “Bilong wanem yupela i kalapim lo bilong God na bihainim kastam bilong yupela?4 God i tok, ‘Onarim papa bilong yu na mama bilong yu,’ na, ‘Man i tok nogut long papa o mama em i mas i dai.’5 Tasol yupela i save tok, ‘Sapos man i tokim papa o mama bilong en: “Ol samting bilong mi em yu inap kisim helpim long en, em presen mi dediketim long God,”6 orait dispela man i no gat wok long onarim papa bilong en.’ Long rot bilong ol kastam bilong yupela, yupela i mekim olsem tok bilong God i samting nating.7 Yupela i man bilong tupela maus. Aisaia i makim yupela stret taim em i tok profet olsem:8 ‘Ol dispela manmeri i save onarim mi long maus, tasol bel bilong ol i stap longwe long mi.9 Ol i lotu nating long mi, long wanem, ol samting ol i skulim ol man long en em tok bilong ol man tasol.’ ”10 Em i singautim bikpela lain manmeri long kam klostu na em i tokim ol: “Putim yau na kisimgut mining bilong dispela tok:11 Samting i go insait long maus bilong man i no save mekim man i kamap doti, nogat, tasol samting i save kamaut long maus, dispela i mekim man i kamap doti.”12 Orait ol disaipel i kam na tokim em: “Yu save olsem tok bilong yu i bagarapim bel bilong ol Farisi?”13 Em i bekim tok long ol olsem: “Olgeta diwai Papa bilong mi long heven i no bin planim long gaden, em bai kamautim.14 Larim ol. Ol i aipas na ol i laik soim rot. Olsem na sapos wanpela aipas i soim rot long narapela aipas, orait tupela wantaim bai pundaun long hul.”15 Na Pita i bekim tok olsem: “Kamapim klia mining bilong dispela tok piksa long mipela.”16 Na Jisas i tok: “Yupela tu i no kliagut yet, a?17 Ating yupela i no save olsem olgeta samting i go insait long maus i save go long bel rop na kamaut i go long toilet, a?18 Tasol ol samting i kamaut long maus i save kam long tingting bilong bel, na ol dispela samting i save mekim man i kamap doti.19 Olsem, ol samting i kam long tingting bilong bel em ol tingting nogut, pasin bilong kilim man i dai, pasin adaltri,* pasin pamuk, stil, giaman, na tok nogut.*20 Ol dispela samting i save mekim man i kamap doti. Tasol pasin bilong i no wasim han pastaim na kaikai, dispela i no mekim man i kamap doti.”21 Jisas i lusim dispela ples na em i go long ol hap bilong Tair na Saidon.22 Na wanpela meri Fonisia long dispela hap i kam na singaut olsem: “Bikpela, Pikinini bilong Devit, marimari long mi. Wanpela spirit nogut i stap long pikinini meri bilong mi na pikinini i stap nogut tru.”23 Tasol Jisas i no bekim wanpela tok long dispela meri. Olsem na ol disaipel bilong en i kam na tokim em olsem: “Salim em i go, long wanem, em i wok long singaut singaut long yumi.”24 Jisas i bekim tok olsem: “God i salim mi i kam long ol sipsip bilong lain Israel i lus pinis, na i no long ol arapela lain.”25 Taim dispela meri i kam, em i brukim skru long Jisas na tok: “Bikpela, helpim mi!”26 Na Jisas i bekim tok olsem: “I no stret long kisim bret bilong ol pikinini na tromoi i go long ol liklik dok.”27 Meri i tok: “Bikpela, yu tok tru. Tasol ol liklik dok i save kaikai ol pipia bilong bret i pundaun long tebol bilong ol papa bilong ol.”28 Jisas i bekim tok long em olsem: “Meri, bilip bilong yu i bikpela tru. Samting yu laikim i ken kamap long yu.” Na long dispela taim stret pikinini meri bilong en i kamap orait.29 Jisas i lusim dispela ples na i go kamap long Raunwara Galili. Na em i go antap long maunten na i sindaun.30 Na bikpela lain manmeri i kam long em, na ol i bringim sampela manmeri i gat bagarap long bodi, na ol lek nogut, na ol aipas, na ol mauspas, na planti arapela sikman tu. Na ol i putim ol klostu long lek bilong Jisas, na em i oraitim ol.31 Na ol manmeri i kirap nogut taim ol i lukim ol mauspas i toktok na ol lek nogut i wokabaut na ol aipas i lukluk, na ol i givim glori long God bilong Israel.32 Jisas i singautim ol disaipel bilong en i kam na tok: “Mi sori tru long ol manmeri, long wanem, inap 3-pela de ol i stap wantaim mi na ol i no gat kaikai, na mi no laik salim ol i go wantaim hangre, nogut strong bilong ol i pinis long rot.”33 Tasol ol disaipel i tokim em: “Yumi stap long ples i no gat man, olsem na bai yumi kisim we ol bret inap long pulapim bel bilong kain bikpela lain olsem?”34 Na Jisas i tokim ol: “Yupela i gat hamas bret i stap?” Ol i tok: “7-pela, na i gat sampela liklik pis.”35 Em i tokim ol manmeri long sindaun long graun.36 Na em i kisim 7-pela bret na ol pis na em i tok tenkyu long God na em i brukim bret na tilim i go long ol disaipel, na ol disaipel i tilim i go long bikpela lain manmeri.37 Na olgeta i kaikai na ol i pulap, na ol i bungim ol hap kaikai i stap yet na pulapim 7-pela bikpela basket.38 Ol lain i kaikai ol inap olsem 4,000 man, na ol i no kaunim ol meri na ol pikinini.39 Em i salim ol manmeri i go, na em i kalap long bot na i go kamap long hap bilong Magadan.
tpi_Latn eng_Latn tpi_Latn tpi_Latn